
Milonitok és kataklázitok szerkezete a Mórágyi Gránit Formáció kőzeteiben a kismórágyi kőfejtő és a Radioaktívhulladék-tároló üveghutai telephelyén talált kőzetminták alapján

A dolgozatban a Pécstől ÉK-re fekvő, a Geresdi-dombság feküjét adó, karbon korú Mórágyi Gránit Formáció kőzeteinek deformációs jelenségeivel foglalkozom. Munkám célja a granitoidokat alkotó ásványokat (kvarc, földpát, biotit, amfibol, karbonátok) ért képlékeny és töréses deformáció által létrehozott változások, valamint az újonnan keletkezett fázisok (muszkovit, epidot-klinozoizit) vizsgálata volt. Vizsgálataim a kőzetek ásványi összetételére, metamorf, tektonikus, valamint metaszomatikus folyamataira, illetve egyes deformációs folyamatok egymásra következésének felderítésére irányultak. A terepi megfigyeléseket makroszkópos, optikai mikroszkópos és elektron-mikroszondás vizsgálatokkal egészítettem ki.
A vizsgálatok eredménye szerint a milonitban metamorf ásványként, új képződésű muszkovit és epidot-klinozoizit, valamint a deformáció hatására új képződésű kvarc és földpát jelenik meg alacsony metamorf fokú környezethez köthetően. A káliföldpátokban megállapított Ba-metaszomatózis a milonitosodáshoz köthető. A kőzetekben a milonitok plasztikusan deformált anyagában, az azokat utólag ért töréses szerkezetek is feljegyzésre kerültek.



